### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 18. november 2020 har vedtaget Magistratens foranstående indstilling af 9. november 2020.

### Resumé

Offentlig fremlæggelse af forslag til Lokalplan 1127 – Bydelscenter ved [adresse], Hasselager og Tillæg nr. 79 til Kommuneplan 2017.

Lokalplanen gælder for et område i den centrale del af Hasselager. Området er mod nord afgrænset af [adresse] og mod øst af Elmetoften. Mod syd og vest grænser området op til eksisterende bebyggelse, herunder en blanding af boliger og erhverv.

Lokalplanområdet er beliggende i byzone og omfatter en ejendom på ca. 5000 m2, som i dag er bebygget med en lav erhvervsbebyggelse med facade mod Hovedvejen. Syd for bebyggelsen ligger et tilhørende, ubebygget areal, som har adgang fra Elmetoften.

Lokalplanen sker på baggrund af et ønske fra privat bygherre om, at der inden for området kan opføres ny bebyggelse til en dagligvarebutik, boliger og erhverv, samt tilhørende arealer til adgang, parkering og varelevering.

Formålet med lokalplanen er således at åbne mulighed for ny bebyggelse til centerformål i den centrale del af Hasselager, herunder etablering af dagligvarebutik i bunden af bebyggelsen samt bolig- og erhvervsbebyggelse oven på butikken.

Inden for området må der etableres op til 2.020 m² bebyggelse i 2 og 3 etager - 2 etager mod [adresse] og 3 etager mod parkeringsarealet i syd. Derudover indrettes tagetagen med opholdsarealer.

Lokalplanen fastlægger, at der højst må etableres 1.400 m² bruttoetageareal til detailhandel. Dagligvarebutikker må højst have et bruttoetageareal på 1.200 m² og udvalgsvarebutikker højst 400 m² bruttoetageareal.

Lokalplanen vurderes på den baggrund at være en kategori B-lokalplan, som kan godkendes endeligt af Magistratsafdelingen for Teknik og Miljø uden politisk behandling forudsat, at der i forbindelse med høringsprocessen ikke fremsættes væsentlige indsigelser.

### Indstilling

Det indstilles:

At 1) forslag til Lokalplan nr. 1127 godkendes til offentlig fremlæggelse,

At 2) forslag til Tillæg nr. 79 til Kommuneplan 2017 godkendes til offentlig fremlæggelse.

### Sagens forløb

04-11-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 09-11-2020 Magistraten

Fremsendes til [adresse] med bemærkning, at Magistraten i mødet den 9. november 2020 anbefaler, at byrådet tiltræder Magistratsafdelingen for Teknik og Miljøs indstilling af 28. oktober 2020.

 18-11-2020 Aarhus Byråd
Tilbagesendes Magistratsafdelingen for Teknik og Miljø med bemærkning, at byrådet i sit møde den 18. november 2020 har vedtaget Magistratens foranstående indstilling af 9. november 2020.